ET Euroopa Liidu Teataja C 188/14

Ärakuulamise eest vastutava ametniku lõpparuanne juhtumi COMP/38.543 – Rahvusvahelised kolimisteenused kohta

(Vastavalt komisjoni 23. mai 2001. aasta otsuse 2001/462/EÜ, ESTÜ (ärakuulamise eest vastutavate ametnike pädevuse kohta teatavates konkurentsimenetlustes) artiklitele 15 ja 16 (EÜT L 162, 19.6.2001, lk 21))

2009/C 188/06

Otsuse eelnõu põhjal võib teha järgmisi tähelepanekuid:

SISSEJUHATUS

2003. aasta augusti lõpus otsustas komisjon, et viib 2003. aasta septembris läbi kontrolli ettevõtjate Allied Arthur Pierre, Interdean, Transworld ja Ziegler ruumides Belgias. Pärast kontrollide läbiviimist taotles ettevõtja Allied Arthur Pierre komisjoni 2002. aasta teatise (mis käsitleb kaitset trahvide eest ja trahvide vähendamist kartellide puhul) alusel kaitset võimalike trahvide eest või nende vähendamist. Kuna komisjon oli juba läbi viinud sihipärase kontrolli ja saanud tõendeid kartelli olemasolu kohta, ei olnud trahvidest vabastamine enam võimalik. [*] (1) alusel kavatses komisjon vähendada ettevõtja Allied Arthur Pierre trahve 30–50 % võrra.

Komisjon saatis 2005. aasta veebruaris, septembris ja oktoobris ning 2007. aasta juulis ja oktoobris nõukogu määruse (EÜ) nr 1/2003 artikli 18 kohased teabenõuded nii asjaomastele ettevõtjatele kui ka konkurentidele ja Belgia kolimisettevõtjate kutseliitudele.

Komisjon jõudis esialgsele järeldusele, et otsuse eelnõu adressaadid olid osalenud Belgia rahvusvaheliste kolimisteenuste kartellis, mis hõlmas hindade fikseerimist, klientide jagamist ja pakkumiste esitamisega manipuleerimist, mis on vastuolus Euroopa Ühenduse asutamislepingu artikliga 82 ja EMP lepingu artikliga 53. Kartelli kestus oli 19 aastat, vähemalt 1984. aastast kuni 2003. aastani.

Vastuväited ja neile vastamise aeg

Vastuväited saadeti 19. oktoobril 2006. aastal 32-le adressaadile: Allied Arthur Pierre NV; North American International Holding Corporation; North American Van Lines Inc.; Sirva Inc.; Exel International Holdings (Belgium) NV; Exel International Holdings (Netherlands I) BV; Exel International Holdings (Netherlands II) BV; Exel International Holdings Limited; Exel Investments Limited; Realcause Limited; Amcrisp Limited; Interdean AG; Interdean Group Limited; Interdean Holding BV; Interdean International Limited; Interdean NV; Interdean SA; Iriben Limited; Rondspant BV; Team Relocations NV; Team Relocations Limited; Trans Euro Limited; Amertranseuro International Holdings Limited; [*]; Mozer Moving International SPRL; Gosselin World Wide Moving NV; Stichting Administratiekantoor Portielje; Compas International Movers NV; Transworld International NV; Putters International NV; Verhuizingen Coppens NV; ja Ziegler SA.

Adressaadid said vastuväited kätte 2006. aasta 20. ja 23. oktoobri vahel. Vastuväidetele vastamise tähtaeg oli kaks kuud. Põhjendatud taotluste korral anti tähtajapikendust: ettevõtjale Coppens kuni 15. jaanuarini 2007, ettevõtjale Gosselin kuni 22. jaanuarini 2007, ja ettevõtjatele Stichting ning Interdean kuni 22. jaanuarini 2007. Kõik pooled vastasid õigeaegselt.

Juurdepääs toimikule

Juurdepääs toimikule tagati DVD abil, mis saadeti taotluse korral kõikidele pooltele. Juurdepääsu muudele toimiku dokumentidele võimaldati komisjoni tööruumides ja 28 ettevõtjat kasutasid võimalust neid läbi vaadata. Ükski osapool, peale ettevõtja Ziegler ei esitanud ärakuulamise eest vastutavale ametnikule kaebusi seoses juurdepääsuga toimikule. Ziegler esitas ärakuulamise eest vastutavale ametnikule kirjaliku taotluse juurdepääsu saamiseks vastustele, mille ülejäänud pooled vastuväidetele esitasid. Ärakuulamise eest vastutav ametnik keeldus juurdepääsu andmisest, põhjendades, et teave, mis on saabunud peale vastuväidetest teatamist ei ole osa uurimistoimikust ja seega ei ole ka kättesaadav. Pooltel on õigus juurdepääsule ülejäänud poolte vastustele ainult siis, kui vastuväidetes sisalduv teave on süüdistav ja komisjoni lõppotsus sõltub sellest või kui kõnealune teave on süüd tõestav (2).

Suuline ärakuulamine

Suuline ärakuulamine toimus 22. märtsil 2007. Kõik pooled või nende esindajad osalesid ärakuulamisel, välja arvatud kontserni Excel ettevõtjad (ettevõtja Allied Arthur Pierre emaettevõtjad), [*], Mozer , Putters, Gosselin ja Stichting.

Asjaolusid käsitlev kiri

Pärast suulist ärakuulamist, [*] tõendid [*]. Komisjon leidis, et kõnealused lisatõendid toetavad vastuväidetes esitatud argumente. Asjaolusid käsitlev kiri saadeti 23. augustil 2007 kõikidele pooltele, see käsitles tõendite laadi ja selgitas komisjoni kavatsusi tõendite (koos tõendite lisalehekülgi sisaldava CD-ROMiga) kasutamise kohta otsuse eelnõus. Asjaolusid käsitlevale kirjale vastamiseks anti pooltele aega kaks nädalat.

Uued tõendid ei toonud kaasa ei täiendavaid ega uusi väiteid poolte suhtes, vaid ainult kinnitasid ja toetasid komisjoni uurimistoimikus olevaid tõendid.

OTSUSE EELNÕU

[*] Otsuse eelnõus märgitud kahe ettevõtja rikkumiste kestus on vastuväidetega võrreldes lühem.

Komisjonile esitatud otsuse eelnõu sisaldab ainult neid vastuväiteid, mille kohta osalistele anti võimalus väljendada oma seisukohta.

Järeldan, et poolte õigusest ärakuulamisele on käesoleva juhtumi puhul kinni peetud.

Brüssel, 25. veebruar 2008 Karen WILLIAMS

(1) Teatavad konfidentsiaalsed andmed on käesolevast dokumendist kustutatud; need on tähistatud nurksulgude ja tärniga.

(2) Esimese astme kohtu 27. septembri 2006. aasta otsus kohtuasjas nr T-43/02, Jungbunzlauer.